SA tydrenne kry Vivo-reeks | Netwerk24
SA tydrenne kry Vivo-reeks
Deur Motorredaksie 18 Julie 2019 05:30
Die SA Tydrenkampioenskapsreeks kry aanstaande jaar 'n nuwe Uitdaging by – die Polo Vivo GT-bekerreeks, met motors soortgelyk aan hierdie Polo 1.0T van Paul-Hendrik Franken en Hilton Auffray.
Met die SA tydrenkampioenskap wat hierdie naweek sy tradisionele draai in die Oos-Kaap vir die Algoabaai-tydren maak, is aangekondig dat die reeks van aanstaande jaar af 'n nuwe uitdaging bykry – die Vivo GT-beker-tydrenkampioenskap.
Die vryskut-joernalis Johann Versterberig hierdie nuwe reeks volg in die spore van talle bekerreekse die afgelope 35 jaar – nie net plaaslik nie, maar ook in wêreldkampioenskapstydrenne (WRC) en is daarop gemik om Suid-Afrika se toekomstige tydrensterre te ontwikkel.
Die uitdaging is soortgelyk aan die Polo-beker-baanrenreeks met identiese motors om 'n gelyke speelveld vir deelnemers te bied om aan die nasionale kampioenskap deel te neem sonder die hoë intreekoste wat gewoonlik met tydrenne vereenselwig word.
Doelgeboude VW Polo Vivo 1.0 liter-turbomotors met nouverhouding-ratkasse, soortgelyk aan dié van Paul-Hendrik Franken van Gansbaai en sy navigator, Hilton Auffray, sal gebruik word. Dié motor het al meer as 2 500 km se toetswerk agter die rug en het hom as "uiters betroubaar" bewys. Die nuwe Polo's sal tydrengereed klaarblyklik sowat R450 000 kos.